Al minder SA’ners wil hulle laat inent(Argieffoto: Elmond Jiyane/GCIS) Statistieke wat daagliks deur die departement van gesondheid bekend gemaak word, wys ŉ duidelike afwaartse neiging in die getal mense wat daagliks ingeënt word, ten spyte daarvan dat alle Suid-Afrikaners bo 18 jaar oud nou ingeënt mag word. Volgens dié statistieke is slegs 17,5 miljoen mense – ongeveer 30% van die bevolking – reeds ingeënt en kenners bestempel nou dié tendens as uiters kommerwekkend. Dokters skryf die afname in inentings grotendeels toe aan ŉ gebrek aan dringendheid by sommige individue om ingeënt te word en ŉ vrees vir moontlike newe-effekte wat ander verhoed om ingeënt te word. Luidens die departement se syfers is bykans 1,5 miljoen mense in een week ingeënt toe die inentingsprogram aan mense tussen die ouderdom van 18 en 34 jaar oud in Augustus oopgestel is. Dit sluit syfers in vir die Johnson & Johnson-entstof, sowel as die eerste en tweede dosis van die Pfizer-entstof. ŉ Week daarna is 1,4 miljoen mense ingeënt en nóg ŉ week later het 1,2 miljoen mense ŉ inenting ontvang. Verlede week is net 800 000 met die Covid-19-entstof ingeënt. “Indien meer mense nie ingeënt word nie, gaan Suid-Afrika sukkel om sogenaamde kudde-immuniteit te bereik,” het dr. Angelique Coetzee, nasionale voorsitter van die Suid-Afrikaanse Mediese Vereniging (Sama), aan Maroela Media gesê. Sy sê soos dit nou aangaan is dit onwaarskynlik dat Suid-Afrika sy teiken om sowat 70% van die volwasse bevolking teen die einde van die jaar in te ent, sal haal. “Dit beteken dat die inperkingsmaatreëls, die reisverbod en maskers nog vir lank saam met ons gaan wees.” Die regering het onlangs in ŉ verklaring oor die land se reaksie op die Covid-19-pandemie hierdie sentiment gedeel en gemaan dat die regulasies nie opgehef sal word nie as meer mense hulle nie laat inent nie. Die vakbond Cosatu het ook Vrydag in ŉ verklaring sy kommer uitgespreek dat die getal mense wat daagliks ingeënt word, afneem. Volgens prof. Marietjie Venter, verbonde aan die Universiteit van Pretoria se Departement Mediese Virologie, bestaan die moontlikheid dat Suid-Afrika binnekort ŉ vierde vlaag van Covid-19-gevalle sal ervaar wat weer ŉ verwoestende uitwerking op die land se ekonomie en gesondheidstelsel sal hê. “As ons nie kudde-immuniteit bereik nie, is die kanse groot dat daar ŉ nuwe vlaag of selfs ŉ nuwe variant sal ontstaan. Die nuwe vlaag sal diegene wat nie teen die virus ingeënt is nie die hardste tref, omdat hul kanse om gehospitaliseer te word en die virus oor te dra baie groter is as dié wat volledig ingeënt is,” het sy gesê. “Daar is ŉ 90% kans dat ingeënte individue nie in die hospitaal sal beland nie en byna 100% dat hul nie aan ŉ Covid-19-verwante oorsaak sal sterf nie.” Sy meen inentings sal beskerming teen toekomstige variante ook bied. Maroela Media het wel verlede week berig dat mense wat reeds Covid-19 opgedoen het, en dus ŉ natuurlike weerstand teen die virus opgebou het, net so of selfs meer beskerm teen die virus is. Redes vir huiwering Volgens kenners is daar hoofsaaklik twee redes waarom minder mense hulle laat inent. “Sommige mense, wat nog onseker is of hulle die entstof wil hê, voel nie dit is so noodsaaklik om nou ingeënt te word nie, omdat die getal daaglikse nuwe infeksies tans baie laag is. Wanneer die getalle weer toeneem, sal meer mense waarskynlik hulself weer wil laat inent,” sê Coetzee. Venter meen die res is mense wat glo die inenting is nie behoorlik getoets nie en kan moontlik ernstige newe-effekte tot gevolg hê of leen hul ore uit vir samesweringsteorieë soos dat die inenting ŉ mikro-skyfie bevat of mense 5G sal kan herlei nadat hulle ingeënt is. Vooma-veldtog dalk vergeefs Pres. Cyril Ramaphosa het Donderdagaand aangekondig dat die Vooma-inentingsnaweke dié naweek afskop. Dit is ŉ landswye veldtog om Suid-Afrikaners aan te moedig en dit makliker te maak vir hulle om oor naweke ingeënt te word. “Diegene wat nie deur die loop van die week ingeënt kan word nie, word aangemoedig om van dié geleentheid gebruik te maak.” Maar Coetzee meen ook dié veldtog sal min vrugte afwerp. “Vir die regering om sy doelwit te bereik sal sowat 300 000 mense per dag ingeënt moet word. Tans word nie eens die helfte hiervan daagliks ingeënt nie. Dit is verblydend dat die regering minstens planne probeer maak om mense in te laat inent, maar dit is waarskynlik tevergeefs.” Hoewel Cosatu ook graag wil sien dat meer mense die Covid-19-entstof ontvang, het die vakbond sy kommer uitgespreek oor planne vir digitale inentingsertifikate, wat aan ingeënte individue beskikbaar gestel sal word. “Ons moet weet dat hierdie sertifikate waarskynlik geleenthede vir korrupsie en bedrog sal skep en ook nie noodwendig toeganklik sal wees vir mense in landelike gebiede wat nie toegang tot tegnologie het nie,” lui die verklaring. Dr. Joe Phaahla, minister van gesondheid, het wel die versekering gegee dat bedrog met betrekking tot dié sertifikate voorkom sal word, maar nie gesê hoe die regering die integriteit van dié sertifikate sal verseker nie.